Ο κανονισμός (ΕΚ) αριθ. 862/2007 θεσπίζει τους κανόνες της Ευρωπαϊκής Ένωσης (ΕΕ) για τη συλλογή και την τήρηση στατιστικών σχετικά με τη μετανάστευση (εξερχόμενη μετανάστευση* και εισερχόμενη μετανάστευση*), τη διεθνή προστασία (άσυλο), τη νόμιμη και παράνομη μετανάστευση* και την επιστροφή από χώρες της ΕΕ και της ΕΖΕΣ. Για να διασφαλιστεί η ύπαρξη αξιόπιστων, κατάλληλων και έγκαιρων στατιστικών στον τομέα της μετανάστευσης και της διεθνούς προστασίας και για την υποστήριξη του ευρωπαϊκού προγράμματος δράσης για τη μετανάστευση, η τροποποίηση του κανονισμού (ΕΕ) 2020/851 προβλέπει τη συλλογή πρόσθετων στατιστικών στοιχείων από την Eurostat και προσθέτει κανόνες για τη θέσπιση πιλοτικών μελετών προκειμένου να ελεγχθεί η σκοπιμότητα των νέων συλλογών ή αναλύσεων δεδομένων εντός του πεδίου εφαρμογής του κανονισμού (ΕΚ) αριθ. 862/2007. Υποχρεώσεις παροχής στατιστικών στοιχείων Ο κανονισμός θεσπίζει υποχρεώσεις παροχής στατιστικών στοιχείων για διαφορετικές κατηγορίες δεδομένων: Για τη διεθνή μετανάστευση, οι χώρες της ΕΕ πρέπει να παρέχουν στην Eurostat στατιστικά στοιχεία σχετικά με: τους εισερχόμενους στην επικράτειά τους μετανάστες· τους εξερχόμενους από την επικράτειά τους μετανάστες· τα πρόσωπα που έχουν τη συνήθη διαμονή τους στην επικράτειά τους· τα πρόσωπα που έχουν αποκτήσει την εθνική ιθαγένεια. Για τις άδειες παραμονής και την παραμονή πολιτών τρίτων χωρών, οι χώρες της ΕΕ πρέπει να παρέχουν στην Eurostat στατιστικά στοιχεία σχετικά με: τις άδειες παραμονής που εκδόθηκαν, τις άδειες που εκδόθηκαν λόγω αλλαγής του καθεστώτος μετανάστευσης ή της αιτίας παραμονής και τις άδειες παραμονής μακράς διάρκειας που εκδόθηκαν· τους αριθμούς των έγκυρων αδειών παραμονής και των αδειών παραμονής των επί μακρόν διαμενόντων. Για τη διεθνή προστασία, οι χώρες της ΕΕ πρέπει να παρέχουν στην Eurostat στατιστικά στοιχεία σχετικά με: τα πρόσωπα που έχουν υποβάλει αίτηση παροχής διεθνούς προστασίας συμπεριλαμβανομένων των αιτήσεων που υποβάλλονται για πρώτη φορά και των μετέπειτα αιτήσεων· τα ασυνόδευτα παιδιά που έχουν υποβάλει αίτηση παροχής διεθνούς προστασίας· τις αιτήσεις παροχής διεθνούς προστασίας που βρίσκονται σε εκκρεμότητα· τις αιτήσεις ασύλου που έχουν αποσυρθεί· τις αιτήσεις που υποβάλλονται σε επεξεργασία με ταχεία διαδικασία· τους αιτούντες που επωφελούνται από υλικές συνθήκες υποδοχής· τις απορριφθείσες αιτήσεις παροχής διεθνούς προστασίας· τις χορηγήσεις καθεστώτος πρόσφυγα, επικουρικής προστασίας, εθνικής ανθρωπιστικής προστασίας και προσωρινής προστασίας· τις αιτήσεις και τις αιτήσεις επανεξέτασης, τις αποφάσεις και τις μεταφορές στο πλαίσιο του κανονισμού Δουβλίνο III· τους δικαιούχους μετεγκατάστασης*. Για την αποτροπή της παράνομης εισόδου και παραμονής, καθώς και για την επιστροφή, οι χώρες της ΕΕ πρέπει να παρέχουν στατιστικά στοιχεία σχετικά με τον αριθμό: των πολιτών τρίτων χωρών στους οποίους απαγορεύτηκε η είσοδος στα εξωτερικά τους σύνορα· των πολιτών τρίτων χωρών που συλλαμβάνονται να διατελούν παρανόμως στην επικράτειά τους· των διοικητικών ή δικαστικών αποφάσεων που επιβάλλουν την εγκατάλειψη της επικράτειάς τους· των πολιτών τρίτων χωρών που επιστρέφονται αφού τους έχει επιδοθεί διαταγή εγκατάλειψης. Πηγές δεδομένων Τα στατιστικά στοιχεία βασίζονται σε διαφορετικές πηγές όπως: αρχεία διοικητικών και δικαστικών πράξεων· μητρώα του πληθυσμού ή μητρώα που συνδέονται με τις διοικητικές πράξεις· απογραφές· δειγματοληπτικές έρευνες. Σε γενικές γραμμές, τα στατιστικά στοιχεία κατηγοριοποιούνται κατά ηλικία, φύλο και υπηκοότητα. Ωστόσο, δεδομένα συλλέγονται και για άλλες κατηγορίες, όπως η αιτία έκδοσης άδειας παραμονής, η χώρα γέννησης ή η χώρα προηγούμενης ή επόμενης κατοικίας όσον αφορά τα δεδομένα μετανάστευσης. Πιλοτικές μελέτες Η τροποποίηση του κανονισμού (ΕΕ) 2020/851 θεσπίζει πιλοτικές μελέτες για τον έλεγχο της σκοπιμότητας νέων συλλογών ή αναλύσεων δεδομένων εντός του πεδίου εφαρμογής του κανονισμού (ΕΚ) αριθ. 862/2007. Για τα εθνικά ινστιτούτα είναι διαθέσιμες χρηματικές συνεισφορές από τον προϋπολογισμό της ΕΕ με στόχο: την ανάπτυξη νέων μεθοδολογιών για στατιστικά στοιχεία σχετικά με τη μετανάστευση και τη διεθνή προστασία· και την ανάπτυξη ή εφαρμογή νέων συλλογών και αναλύσεων δεδομένων, συμπεριλαμβανομένης της αναβάθμισης των πηγών δεδομένων και των συστημάτων ΤΠ, για περίοδο έως 5 ετών. Εφαρμογή Ανά 3 έτη, η Ευρωπαϊκή Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με την εφαρμογή του κανονισμού. Στην έκθεση του 2018 διαπιστώνονται σαφείς βελτιώσεις στη διαθεσιμότητα, την πληρότητα, την ποιότητα και την έγκυρη υποβολή των δεδομένων.